Ühes "Ringvaates" kõneldi, et eestlased ei söö piisavalt juur- ja puuvilju. Et peaks sööma 5-9 peotäit päevas (nimetatakse ka portsjoniks, aga see pidi olema eestlasele eksitav termin).  Mina ka ei söö nimetatud hulk peotäisi, sest ma lihtsalt ei tea, kust neid  saada/osta. Tahaks aga küll õunu, tomateid, viinamarju, pirne, ploome jms    Käisin täna poes mõttega, et ostan. Meie turul (no see on küll suisa liialdus!) müüs üks vanatädi kodumaiseid õunu 25-30 krooni kilo, aga tingimuseks oli, et ostetaks kastitäis korraga (5 kilo). Õunad, olgugi et oma aiast, olid vissid ja plekkidega. Ma olin nõus ostma kilo, aga tingimusel, et on korralikud. Ei saa, ütles väga pahane müüjatädi. See oli tema õigus, minu õigus oli mitte osta.  "Mis inimesed siin on,  Viljandi turul on õunad 35 krooni kilo!"porises tädi omaette.    Läksin poodi, Konsumisse, ainukesse meie linnas. Seal väljamaised õunad 11.90 krooni kilo. Otsisin ilusamad välja. Mis teha, kui ongi pritsitud. Panin korvi veel kobartomateid (ei tea, kust imporditud). Viinamarjadest seekord loobusin.  Nii sain 2 tingpeotäit.   Toitu siis tervislikult!  Kodus ootab pangetäis  männiriisikaid. Kupatan ja marineerin. Pärast söön nii palju peotäisi, kui tahan.  Tegelikult on isu kodumaiste õunte ja tomatite järele, aga mis teha, kui neid pole.